Document ID: 32007D0732

RÅDETS FÆLLES AKTION 2007/732/FUSP
af 13. november 2007
om ændring af fælles aktion 2007/106/FUSP om forlængelse af mandatet for Den Europæiske Unions særlige repræsentant for Afghanistan
RÅDET FOR DEN EUROPÆISKE UNION HAR -
under henvisning til traktaten om Den Europæiske Union, særlig artikel 14, artikel 18, stk. 5, og artikel 23, stk. 2, og
ud fra følgende betragtninger:
(1)
Den 15. februar 2007 vedtog Rådet fælles aktion 2007/106/FUSP om forlængelse af mandatet for Den Europæiske Unions særlige repræsentant for Afghanistan (1).
(2)
Den 30. maj 2007 vedtog Rådet fælles aktion 2007/369/FUSP om oprettelse af Den Europæiske Unions politimission i Afghanistan (EUPOL AFGHANISTAN) (2) for en periode af tre år.
(3)
Den 13. november 2007 vedtog Rådet fælles aktion 2007/733/FUSP (3) om ændring af fælles aktion 2007/369/FUSP, således at den afspejler den nye kommando- og kontrolstruktur for EU's civile krisestyringsoperationer som godkendt af Rådet den 18. juni 2007.
(4)
Mandatet for Den Europæiske Unions særlige repræsentant for Afghanistan bør ændres, således at det afspejler hans rolle i forbindelse med EUPOL AFGHANISTAN i overensstemmelse med den nye kommando- og kontrolstruktur for EU's civile krisestyringsoperationer -
VEDTAGET FØLGENDE FÆLLES AKTION:
Artikel 1
I fælles aktion 2007/106/FUSP foretages følgende ændringer:
1)
Følgende nye litra indsættes i artikel 3:
»i)
at bistå chefen for EU's politimission i Afghanistan (EUPOL AFGHANISTAN) med lokal politisk vejledning. EUSR og den øverstbefalende for den civile operation konsulterer om nødvendigt hinanden.«
2)
I artikel 7, stk. 2, udgår litra e).
Artikel 2
Denne fælles aktion træder i kraft på dagen for vedtagelsen.
Artikel 3
Denne fælles aktion offentliggøres i Den Europæiske Unions Tidende.
Udfærdiget i Bruxelles, den 13. november 2007.

Labels: 18
15
5